ปล่อยตัวผู้ต้องขัง 3,071 ราย ตามหมายศาลในคดีความผิดเกี่ยวกับพืชกัญชา
นายธวัชชัย ชัยวัฒน์ รองอธิบดีกรมราชทัณฑ์  ในฐานะโฆษกกรมราชทัณฑ์ เปิดเผยว่า ตามประกาศกระทรวงสาธารณสุข เรื่อง ระบุชื่อยาเสพติดให้โทษในประเภท 5  พ.ศ.2565 ได้เผยแพร่บนเว็บไซต์ราชกิจจานุเบกษา เมื่อวันที่ 9 กุมภาพันธ์ 2565 ที่ผ่านมา กรมราชทัณฑ์ ได้ให้การช่วยเหลือแก่ผู้ต้องขังในการขอปล่อยตัว หรือขอเปลี่ยนแปลงกำหนดโทษ ซึ่งในวันนี้ (9 มิ.ย. 65) มีผู้ต้องขังที่กระทำความผิดเกี่ยวกับพืชกัญชาคดีเดียวและจะต้องได้รับการปล่อยตัวตามหมายศาล ทั้งสิ้น 3,071 ราย และกรณีที่กระทำความผิดฐานอื่นร่วมด้วย 1,004 ราย จะยังไม่รับการปล่อยตัว แต่จะเป็นการยกเลิกโทษที่เกี่ยวกับคดีกัญชาเพียงเท่านั้น โฆษกกรมราชทัณฑ์ กล่าวอีกว่า ผู้ต้องขังรายใดจะได้รับการปล่อยตัวหรือเปลี่ยนแปลงโทษจำนวนเท่าใด จะขึ้นอยู่กับจำนวนของคดีลักษณะความผิดที่ได้กระทำ และการพิจารณาของศาลที่ออกหมายจำคุก สำหรับญาติผู้ต้องขังรายใด ต้องการสอบถามรายละเอียดการยื่นคำร้อง สามารถติดต่อได้ที่ เรือนจำและทัณฑสถานที่ถูกควบคุมตัวอยู่ หรือติดต่อได้ที่  Line Official Account กรมราชทัณฑ์ : @thaidoc